Forhandlingerne om en ny struktur i Superligaen er brudt sammen. Der kommer dermed ingen ny struktur i denne omgang.

De seneste måneder har der livligt været diskuteret en ny struktur i Superligaen. Det hollandske firma Hypercube har været hyret til at undesøge mulighederne, og de er kommet tilbage med en lang række løsningsforslag.

På det seneste har forslag med 12 og 14 hold samt slutspil så været drøftet, men nu ligger det fast, at der ikke ændres på strukturen i denne omgang. Klubberne har i dag holdt et langt møde i Odense, og her kunne der ikke opnås enighed om en ny struktur.

- Med baggrund i Hypercubes grundige analyse arbejde har der været forhandlet hele dagen, men desværre kunne klubberne ikke nå til enighed om en ny struktur i denne omgang, siger direktør i Divisionsforeningen, Claus Thomsen, i en pressemeddelelse.

- Det har været en fantastisk lærerig proces, som har givet ny næring til hele fodbold Danmark, og den lægger mange grundsten for fremtidige udviklingstiltag, som skal bringe dansk fodbold fremad.

Superligaen fortsætter dermed som hidtil med 12 hold og 33 runder.

Tegn et sæsonkortabonnement og se alle AaB?s hjemmekampe her